**1 DECEMBRIE 1918- ORA ASTRALĂ A ROMÂNIEI**

Pe data de 29 noiembrie 2018 ambasadorii juniori ai Parlamentului European din şcoala noastră au participat alături de elevii clasei a X-a G, profil ştiinţe sociale, la prima activitate după ce au fost selectaţi. Cu ocazia Zilei Naţionale şi a împlinirii unui veac de la Marea Unire înfăptuită la 1 Decembrie 1918, ambasadorul senior prof. Daniela Cetean a evocat momentul istoric prezentând principalele evenimente care au condus la realizarea României Mari. Contextul internaţional marcat de desfăşurarea primului război mondial, în care România pierduse peste 400.000 de oameni, dar şi de destrămarea marilor imperii ( ţarist, german şi austro-ungar) a oferit cadrul favorabil pentru lupta românilor din Basarabia, Bucovina şi Transilvania de a-şi decide singuri soarta! Şi au decis!!!!

Pe 27 martie 1918 românii basarabeni, prin organismul naţional Sfatul Ţării, au votat „unirea pe vecie cu România”, în 15 noiembrie 1918 a venit rândul românilor bucovineni să se desprindă de Imperiul dualist şi să hotărască acelaşi lucru în cadrul Congresului General al Bucovinei. Iar la 1 decembrie 1918 la Alba Iulia în cadrul Marii Adunări Naţionale cei peste 100.000 de români transilvăneni au decis în mod democratic Unirea lor cu România. Acest eveniment este considerat de acad. Ioan Aurel Pop „ ora astrală a istoriei noastre” întrucât a fost apogeul nostru ca naţiune. Era pentru prima dată după secole, când toţi românii se aflau împreună în graniţele unui stat liber şi independent! Şi această realizare istorică a fost fapta unor elite cu înalt simţ patriotic,dar care aveau în spatele lor sacrificiile făcute de oamenii de rând în decursul secolelor, precum şi voinţa lor exprimată în adunările plebiscitare din 1918! Fără lupta mulţimilor, care rămân anonime în istorie, elitele nu ar fi putut împlini singure marele ideal naţional!

Activitatea din 29 noiembrie 2018 a fost una de mare emoţie pentru cei care au participat , iar ambasadorii juniori au fost împreună pentru prima lor activitate. S-a vorbit despre Unire, Solidaritate şi Patriotism. Am trăit împreună un moment de excepţie! Astfel, Centenarul Marii Uniri a fost marcat în şcoala noastră printr-o evocare de suflet a ceea ce a fost cel mai înălţător moment al istoriei noastre - ORA ASTRALĂ A ISTORIEI ROMÂNIEI!

**AMBASADOR SENIOR**

**Prof. Daniela Cetean**

**Colegiul Naţional „Horea, Cloşca şi Crişan”, Alba Iulia**